b'\n_START_ARTICLE_\nIlmastointi\n_START_PARAGRAPH_\nIlmastointi tarkoittaa sis\xc3\xa4ilman k\xc3\xa4sittely\xc3\xa4, esim. viilent\xc3\xa4mist\xc3\xa4 koneellisesti. Toisinaan ilmastoinnilla vaikutetaan my\xc3\xb6s sis\xc3\xa4ilman kosteuteen. Arkikieless\xc3\xa4 ilmastoinnilla tarkoitetaan virheellisesti my\xc3\xb6s pelkk\xc3\xa4\xc3\xa4 ilmanvaihtoa. _NEWLINE_Kylm\xc3\xa4n l\xc3\xa4hde on usein s\xc3\xa4hk\xc3\xb6ll\xc3\xa4 toimiva l\xc3\xa4mp\xc3\xb6pumppu._NEWLINE_Huoneilman viilennyst\xc3\xa4 voidaan tuottaa my\xc3\xb6s k\xc3\xa4ytt\xc3\xa4m\xc3\xa4ll\xc3\xa4 syv\xc3\xa4n j\xc3\xa4rven viile\xc3\xa4\xc3\xa4 pohjavett\xc3\xa4. T\xc3\xa4llaista tekniikkaa kutsutaan my\xc3\xb6s nimell\xc3\xa4 kaukokylm\xc3\xa4, jos viilennyst\xc3\xa4 jaetaan kaukol\xc3\xa4mp\xc3\xb6verkon tapaan.\n_START_SECTION_\nHistoria\n_START_PARAGRAPH_\nIlmastoinnin perusajatusta on sovellettu jo muinaisessa Egyptiss\xc3\xa4, jossa ripustettiin kaisloja ikkunaan ja ne kostutettiin valuvalla vedell\xc3\xa4. T\xc3\xa4m\xc3\xa4 prosessi teki ilmasta kosteampaa. Muinaisessa Roomassa Akveduktin vett\xc3\xa4 kierr\xc3\xa4tettiin talojen seinien l\xc3\xa4pi talojen j\xc3\xa4\xc3\xa4hdytt\xc3\xa4miseksi. _NEWLINE_Nykyaikaisen ilmastoinnin kehitt\xc3\xa4j\xc3\xa4n\xc3\xa4 pidet\xc3\xa4\xc3\xa4n Willis Carrieri\xc3\xa4, joka vuonna 1902 suunnitteli Brooklynissa toimivalle ja laatuongelmista k\xc3\xa4rsiv\xc3\xa4lle kirjapainolle ilmastointij\xc3\xa4rjestelm\xc3\xa4n. Patentin Carrier sai keksinn\xc3\xb6lleen 1906._NEWLINE_Ensimm\xc3\xa4inen siirrett\xc3\xa4v\xc3\xa4, ikkunalle sijoitettava ilmastointilaite oli Philco-Yorkin Cool Wave, joka tuli myyntiin 1938. Philco oli iso Yhdysvaltalainen radioiden ja erilaisten kodinkoneiden valmistaja ja York Ice Machinery Company oli taas erikoistunut teollisuusrakennusten j\xc3\xa4\xc3\xa4hdytykseen. Ilmastointilaite toimii samalla tavalla kuin j\xc3\xa4\xc3\xa4kaappi, jonka sis\xc3\xa4ll\xc3\xa4 on my\xc3\xb6s l\xc3\xa4mp\xc3\xb6pumppu. Siirrett\xc3\xa4v\xc3\xa4n ilmastointilaitteen tarkoitus on j\xc3\xa4\xc3\xa4hdytt\xc3\xa4\xc3\xa4 huoneilmaa ja ilmasta tiivistynyt vesi ker\xc3\xa4\xc3\xa4ntyy sen sis\xc3\xa4\xc3\xa4n, jollei sit\xc3\xa4 ole johdettu ulos tai viem\xc3\xa4riin. Thomas Midgley (1889-1944) oli vuonna 1930 kehitt\xc3\xa4nyt freonin turvalliseksi kylm\xc3\xa4aineeksi j\xc3\xa4\xc3\xa4hdytyskoneisiin, joissa aikaisemmin k\xc3\xa4ytettiin myrkyllisi\xc3\xa4 aineita, kuten ammoniakkia. Cool Wave k\xc3\xa4ytti freonia.'